Δημοσίευση αιτήσεως καταχωρίσεως κατά την έννοια του άρθρου 6 παράγραφος 2 του κανονισμού (ΕΟΚ) αριθ. 2081/92 για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

(2003/C 153/04)

Η δημοσίευση αυτή παρέχει το δικαίωμα υποβολής ενστάσεως κατά την έννοια των άρθρων 7 και 12δ του εν λόγω κανονισμού. Οποιαδήποτε ένσταση στην αίτηση αυτή πρέπει να διαβιβάζεται μέσω της αρμοδίας αρχής ενός κράτους μέλους, ενός κράτους μέλους του ΠΟΕ ή μιας αναγνωρισμένης τρίτης χώρας σύμφωνα με το άρθρο 12 παράγραφος 3, εντός προθεσμίας έξι μηνών από την παρούσα δημοσίευση. Η δημοσίευση αιτιολογείται από τα στοιχεία που ακολουθούν, ιδίως το στοιχείο 4.6, με τα οποία θεωρείται ότι η αίτηση δικαιολογείται κατά την έννοια του κανονισμού (ΕΟΚ) αριθ. 2081/92.

ΚΑΝΟΝΙΣΜΟΣ (ΕΟΚ) αριθ. 2081/92 ΤΟΥ ΣΥΜΒΟΥΛΙΟΥ

ΑΙΤΗΣΗ ΚΑΤΑΧΩΡΗΣΗΣ: ΑΡΘΡΟ 5

ΠΟΠ ( ) ΠΓΕ (x)

Εθνικός αριθμός φακέλου: 01/2002

1. Αρμόδια εθνική αρχή Ονομασία: Ministero delle Politiche agricole e forestali

Διεύθυνση: Via XX Settembre, 20, I-00187 Roma

Τηλέφωνο: (39-06) 481 99 68

Φαξ: (39-06) 42 01 31 26

e-mail: qualita@politicheagricole.it

2. Αιτούσα ομάδα 2.1. Ονομασία: Cooperativa Paestum

2.2. Διεύθυνση: Via Spinazzo, I-84063 Paestum Salerno

Τηλ. (39-0828) 72 10 04

2.3. Σύνθεση: παραγωγός/μεταποιητής (x) άλλος ( )

3. Τύπος του προϊόντος: Κλάση 1.6, οπωροκηπευτικά και σιτηρά ως έχουν ή μεταποιημένα - Cynara scolimus L. "Carciofo Romanesco" βιότυπος "Tondo di Paestum"

4. Περιγραφή των προδιαγραφών

(σύνοψη των όρων που προβλέπονται στο άρθρο 4 παράγραφος 2)

4.1. Ονομασία: "Carciofo di Paestum" (Αγκινάρα της Paestum)

4.2. Περιγραφή: Η προστατευμένη γεωγραφική ένδειξη "Carciofo di Paestum" ορίζει κεφάλια των βιοτύπων που αφορούν τον τύπο "Romanesco" που λέγεται και "Tondo di Paestum".

Το προϊόν πρέπει να εμφανίζει τα ακόλουθα χαρακτηριστικά:

- μέσο μέγεθος (όχι περισσότερα από 4 κεφάλια με ποδίσκο ανά κιλό του προϊόντος),

- κεφάλια σφαιροειδούς μορφής, συμπαγή με χαρακτηριστικό άνοιγμα στην κορυφή· μέγιστη εγκάρσια διάμετρος μεταξύ 8,5 και 10,5 cm και μέγιστη κατά μήκος διάμετρος μεταξύ 7 και 12,5 cm, η σχέση δε μεταξύ των δύο πρέπει να είναι μεταξύ 0,9 και 1,2,

- χρώμα πράσινο, με απόχρωση ιώδη-ροζέ,

- εξωτερικά βράκτια ωοειδή, με στρογγυλεμένη κορυφή που φέρει εγκοπή χωρίς άκανθα,

- εσωτερικά βράκτια πρασινοκίτρινα, με ιώδη απόχρωση,

- ποδίσκος ίσος ή μεγαλύτερος από 10 cm.

4.3. Γεωγραφική περιοχή: η ζώνη παραγωγής της "Carciofo di Paestum" η οποία αναφέρεται στη συγγραφή υποχρεώσεων περιλαμβάνει μέρος των ακόλουθων κοινοτήτων της επαρχίας του Salerno: Agropoli, Albanella, Altavilla Silentina, Battipaglia, Bellizzi, Campagna, Capaccio, Cicerale, Eboli, Giungano, Montecorvino Pugliano, Ogliastro Cilento, Pontecagnano Faiano, Serre. Η οριοθετημένη ζώνη καθορίζεται επακριβώς στη συγγραφή υποχρεώσεων.

4.4. Απόδειξη προέλευσης: Η διάδοση της καλλιέργειας στη γεωγραφική ζώνη της κοιλάδας του Sele ανάγεται στα τέλη της δεκαετίας του '20, δηλαδή εποχή κατά την οποία έγιναν μεγάλες εγγειοβελτιωτικές εργασίες και μεγάλες γεωργικές μεταρρυθμίσεις από τον αναδασμό. Διαπιστώνουμε ήδη ίχνη της παρουσίας του αγκινάρας στην κοιλάδα του Sele το 1811 στις στατιστικές του Regno di Napoli (Cassese 1955) και το 1949 στη γεωγραφία του Migliorini. Το 1960, ο Bruni αναφέρεται εκτενέστερα στη διάδοση, τη σημασία και τις δυνατότητες της καλλιέργειας της αγκινάρας στην κοιλάδα του Sele. Αναφέρεται στην "Carciofo di Castellammare" η οποία αναφέρεται και από άλλους συγγραφείς ως συνώνυμη της νέας ονομασίας "Carciofo tondo di Paestum". Οι πρώτοι που καλλιέργησαν το είδος αυτό ήταν ναπολιτάνοι γεωργοί που εγκαταστάθηκαν στη ζώνη αυτή και εγκατέστησαν τα πρώτα "carducci" (φυτώρια αγκινάρας) κοντά στους περίφημους ναούς του Paestum.

Στην Campania, το 1929, η καλλιεργούμενη με αγκινάρες έκταση ήταν 818 εκτάρια με παραγωγή 80566 εκατόκιλα, ήτοι μια μέση παραγωγή 98,5 εκατόκιλα ανά εκτάριο.

Στη συνέχεια, μετά το δεύτερο παγκόσμιο πόλεμο, η καλλιέργεια επεκτάθηκε σημαντικά ώστε από το 1962 έως το 1966 η μέση καλλιεργούμενη έκταση έφθασε τα 2782 εκτάρια, ακριβώς χάρη στην επέκταση των εκτάσεων της ζώνης του "carciofo di Paestum".

Ο Jannacone το 1997 ανέφερε:

"Παρατηρούμε ότι στην Campania η αγκινάρα εξαφανίστηκε σχεδόν τελείως από τις παραδοσιακές γεωργικές ζώνες για να εγκατασταθεί σε άλλες ζώνες, κυρίως στην κοιλάδα του Sele. Σήμερα, η καλλιεργούμενη έκταση με αγκινάρες ανέρχεται σε 2300 εκτάρια, εκ των οποίων το 80 % βρίσκεται στην κοιλάδα του Sele."

Σήμερα, το προϊόν αντιπροσωπεύει τη βασική καλλιέργεια στην εν λόγω ζώνη, κυρίως χάρη στη φήμη την οποία απέκτησε. Για το λόγο αυτό για να αποφευχθούν απομιμήσεις και αντιποιήσεις της ονομασίας, πρέπει να διασφαλισθεί η ιχνηλασιμότητα του προϊόντος με τη δημιουργία μητρώου των καλλιεργούμενων εκτάσεων, των παραγωγών και της παραγωγής που θα ελέγχεται από ειδικό οργανισμό.

4.5. Μέθοδος παραγωγής: η καλλιέργεια της αγκινάρας αρχίζει με καλή προετοιμασία του εδάφους που προβλέπει βαθεία άροση, βασική λίπανση με/ή οργανική ουσία, ένα ή δύο σβαρνίσματα και την τελική ισοπέδωση του εδάφους.

Ακολουθεί η μεταφύτευση που γίνεται μεταξύ 15ης Ιουλίου και 31ης Αυγούστου με φυτάρια με μπάλα χώματος που προέρχονται από φυτώρια ή ειδικά φυτώρια, ή καλύτερα μεταξύ 1ης Σεπτεμβρίου και 30ής Σεπτεμβρίου με carducci τα οποία λαμβάνονται απευθείας από τα μητρικά φυτά.

Η διάρκεια της καλλιέργειας της αγκινάρας δεν υπερβαίνει τα τρία έτη.

Οι μορφές καλλιέργειας πρέπει να είναι οι παραδοσιακές της ζώνης αυτής, που προβλέπουν αποστάσεις 110-120 cm μεταξύ των σειρών και 80-90 cm στη σειρά, πράγμα που αντιπροσωπεύει ανώτατο αριθμό 10000 φυτών ανά εκτάριο.

Η συγκομιδή διενεργείται μεταξύ 1ης Φεβρουαρίου και 20ής Μαΐου.

Η ανώτατη μοναδιαία παραγωγή της "Carciofo di Paestum" δεν πρέπει να υπερβαίνει τα 50000 κεφάλια ανά εκτάριο.

Η διαλογή των κεφαλιών, η διαμέτρηση και το πλύσιμο πρέπει να γίνονται με τοπικές τεχνικές σε εγκαταστάσεις που βρίσκονται εντός των κοινοτήτων που υπάγονται στη ζώνη παραγωγής της "Carciofo di Paestum".

Για να διατεθεί στην κατανάλωση και προκειμένου να κλιμακωθεί η πώληση, το προϊόν μπορεί να διατηρηθεί, για περίοδο 72 ωρών κατ' ανώτατο όριο σε κατάλληλους χώρους ενδεχομένως με ελεγχόμενη θερμοκρασία η οποία δεν θα υπερβαίνει τους 4 °C.

4.6. Δεσμός: Οι εδαφοκλιματικές συνθήκες της περιοχής, που χαρακτηρίζονται από κλίμα τυπικά μεσογειακό με ήπιους και βροχερούς χειμώνες και θερμά και ξηρά καλοκαίρια και τα βαθιά και γόνιμα εδάφη που δημιουργήθηκαν από ιζήματα του ποταμού Sele, ευνόησαν την καλλιέργεια της αγκινάρας από αρχαιοτάτων χρόνων. Τελευταία, η αγκινάρα έγινε πολύ αποδοτική καλλιέργεια, πράγμα που ευνόησε τη σημαντική αύξηση των καλλιεργούμενων εκτάσεων καθώς και τη σημαντική εξειδίκευση των τοπικών παραγωγών.

Η "Carciofo di Paestum" διακρίνεται από άλλες παραγωγές αγκινάρας από τα πολυάριθμα και τυπικά χαρακτηριστικά της (μεγάλο μέγεθος, σφαιροειδής μορφή, ευχάριστη γεύση), που προκύπτει από καλλιεργητική τεχνική που τελειοποίησαν οι γεωργοί της κοιλάδας του Sele. Είναι τοπικό προϊόν που προέρχεται από την ομάδα αγκινάρας του τύπου "Romanesco". Διακρίνεται από τον τύπο αυτό από σειρά ειδικών χαρακτηριστικών που της προσδίδει το περιβάλλον στο οποίο καλλιεργείται. Είναι πρώιμη και εμφανίζεται στην αγορά από το Φεβρουάριο, πριν από τις άλλες αγκινάρες του τύπου "Romanesco". Η πρωιμότητά της, συνδέεται με την περίοδο παραγωγής (μεταξύ Φεβρουαρίου και Μαΐου) που χαρακτηρίζεται από κλίμα δροσερό και βροχερό, το οποίο καθιστά τα κεφάλια ιδιαίτερα τρυφερά και ευαίσθητα, ιδίως όσον αφορά τα βασικά μέρη των βρακτίων φύλων και τις βάσεις των ταξιανθιών, πράγμα που αντιπροσωπεύει τα σημαντικά χαρακτηριστικά των διαφόρων γαστρονομικών παρασκευασμάτων στα οποία απευθύνεται το προϊόν. Τα χαρακτηριστικά της αγκινάρας δεν ποικίλουν σχεδόν καθόλου κατά τη διάρκεια του κύκλου παραγωγής, δεδομένου ότι οι γεωργοί έχουν τελειοποιήσει διάφορες καλλιεργητικές τεχνικές που επιτρέπουν να αντιμετωπίζονται οι κλιματικές μεταβολές που ενίοτε διαπιστώνονται από τη μία έως την άλλη γεωργική περίοδο.

4.7. Δομή του ελέγχου Όνομα: IS.ME.CERT.

Διεύθυνση: Έδρα c/o ERSAC

Via del Parco M.C. di Savoia

I-80122 Napoli

4.8. Επισήμανση: Η "Carciofo di Paestum" διατίθεται στην κατανάλωση ως εξής:

- Το προϊόν πρέπει να διατίθεται σε σκληρούς περιέκτες που περιέχουν από 2 έως 24 κεφάλια κατ' ανώτατο όριο.

- Οι συσκευασίες που σημαίνονται με ΠΓΕ ή οι ετικέτες που τίθενται επί της συσκευασίας πρέπει να φέρουν, με τυπογραφικούς χαρακτήρες ευκρινείς και ευανάγνωστους, των ιδίων διαστάσεων τις ακόλουθες ενδείξεις:

α) "Carciofo di Paestum" και "Προστατευμένη Γεωγραφική Ένδειξη" (ή το σύμβολο ΠΓΕ)·

β) το όνομα, την εταιρική επωνυμία και τη διεύθυνση της επιχειρήσεως συσκευασίας ή/και της παραγωγής·

γ) την ποσότητα του προϊόντος που όντως περιέχεται στη συσκευασία, εκφρασμένη σύμφωνα με τους ισχύοντες κανόνες· οι χαρακτήρες που αναφέρονται στο στοιχείο β) πρέπει να είναι μικροτέρων διαστάσεων από τους χαρακτήρες που χρησιμοποιούνται για τις ενδείξεις του στοιχείου α)·

δ) το σύμβολο που αναφέρεται στο παράρτημα Β που αφορά τον ειδικό και αναμφισβήτητο λογότυπο ο οποίος πρέπει να χρησιμοποιείται, κατά τρόπο αναπόσπαστο σε συνδυασμό με την προστατευμένη γεωγραφική ένδειξη.

Τα προϊόντα στα οποία η "Carciofo di Paestum ΠΓΕ" χρησιμοποιείται ως πρώτη ύλη, μπορούν να διατεθούν στην κατανάλωση σε συσκευασίες που αναφέρονται σε αυτή την ονομασία, χωρίς να υπάρχει ο κοινοτικός λογότυπος, ακόμη και μετά τη μεταποίησή τους, εφόσον πληρούνται οι ακόλουθες προϋποθέσεις:

- η "Carciofo di Paestum ΠΓΕ", η οποία έχει πιστοποιηθεί ως τέτοια, αποτελεί το μόνο συστατικό της εν λόγω κατηγορίας εμπορευμάτων,

- οι χρήστες της "Carciofo di Paestum ΠΓΕ" μπορούν να εξουσιοδοτηθούν από τους κατόχους του δικαιώματος της πνευματικής ιδιοκτησίας που παρέχει η καταχώρηση της ονομασίας "Carciofo di Paestum ΠΓΕ", οι οποίοι έχουν συστήσει κονσόρτσιουμ που έχει αναλάβει την προστασία της γεωγραφικής ένδειξης από το Ministero delle Politiche Agricole e Forestali (/Υπουργείο Γεωργικής Πολιτικής και Δασών). Το ίδιο κονσόρτσιουμ πρέπει να μεριμνά και για την καταχώρηση των χρηστών σε ειδικό μητρώο και για την καλή χρήση της προστατευμένης ονομασίας. Εάν δεν υπάρχει κονσόρτσιουμ, τα καθήκοντα αυτά θα ασκήσει η MIPAF, εθνική αρχή που έχει αναλάβει την εφαρμογή του κανονισμού (ΕΟΚ) αριθ. 2081/92.

Η μη αποκλειστική χρήση της "Carciofo di Paestum ΠΓΕ" επιτρέπει να αναφέρεται μόνο, σύμφωνα με τους ισχύοντες κανόνες, μεταξύ των συστατικών του προϊόντος που την περιέχει ή στο οποίο έχει μεταποιηθεί.

Στην προστατευμένη γεωγραφική ένδειξη απαγορεύεται να προστεθεί οποιοσδήποτε διαφορετικός χαρακτηρισμός από αυτούς που προβλέπονται στην παρούσα συγγραφή υποχρεώσεων, συμπεριλαμβανομένων επιθέτων όπως: "tipo", "gusto", "uso", "selezionato", "scelto" ή παρόμοια.

Επιτρέπεται ωστόσο να χρησιμοποιηθούν ενδείξεις που αναφέρονται σε εκμεταλλεύσεις, ονομασίες, εταιρικές έδρες, ιδιωτικά σήματα, κονσόρτσιουμ τα οποία δεν έχουν επαινετικό χαρακτήρα και δεν θα παραπλανήσουν τον αγοραστή.

Οι εν λόγω ενδείξεις μπορούν να αναφέρονται στη συσκευασία με χαρακτήρες όχι μεγαλύτερους του ύψους και του πλάτους εκείνων που χρησιμοποιούνται για την ένδειξη των προστατευμένων γεωγραφικών ενδείξεων.

Λογότυπος: Ο λογότυπος ΠΓΕ «Carciofo di Paestum», κατά την έννοια του κανονισμού (ΕΟΚ) αριθ. 2081/92, επινοήθηκε για να υπενθυμίζει το ισχυρό δεσμό που υπάρχει μεταξύ της αγκινάρας και του τόπου στον οποίο καλλιεργήθηκε για πρώτη φορά (ζώνη που βρίσκεται κοντά στους ναούς του Paestum). Το γραφικό σύμβολο περιλαμβάνει αναπαράσταση του ναού του Ποσειδώνα, που βρίσκεται στο Paestum, σε φόντο κυανού χρώματος (Κυανό 80 % και Ματγέντα 25 %) και στο βάθος του τοπίου υπάρχει χαμηλή βλάστηση που αποτελείται από τα χρώματα: Κυανό (40 %), Ματζέντα (40 %), Κίτρινο (70 %) και Μαύρο (40 %) και με σύσταση κατά 30 % από Ματζέντα και 25 % Μαύρο.

Η αναπαράσταση του ναού του Ποσειδώνα είναι ωοειδούς μορφής και περιβάλλεται από διπλή γραμμή (χρώματος μαύρου η εσωτερική και χρώματος Pantone Green CVP η εξωτερική) που διακόπτεται στα τρία τέταρτα της κορυφής του ωοειδούς σχήματος από την ένδειξη "Carciofo di Paestum" χρώματος μαύρου και με χαρακτήρες "Times".

Στο βασικό / κεντρικό μέρος της εικόνας του ναού μπορούμε να δούμε ωοειδή μορφή χρώματος λευκού που περιλαμβάνει αναπαράσταση της carciofo di Paestum της οποίας ο ποδίσκος διακόπτεται από εξωτερική μπορντούρα χρώματος Pantone Green CVP.

Όλες οι εικόνες (Ναός του Ποσειδόνα και Carciofo di Paestum) δημιουργήθηκαν με επάλληλη τοποθέτηση τεσσάρων χρωμάτων που ονομάζεται τετραχρωμία, η οποία αποτελείται από τα εξής βασικά χρώματα: Κυανό - Ματζέντα - Κίτρινο - Μαύρο.

Για την υλοποίηση του λογοτύπου, τα ανωτέρω χρώματα πρέπει να τυπωθούν σε φόντο λευκού χρώματος.

4.9. Εθνικές απαιτήσεις: -

Αριθ. ΕΚ: G/IT/00226/02.02.11.

Ημερομηνία παραλαβής της πλήρους αίτησης: 21 Μαρτίου 2003.